b"\n_START_ARTICLE_\nSolipsisme\n_START_SECTION_\nArgumenter for solipsismen\n_START_PARAGRAPH_\nArgumentet bygger p\xc3\xa5 en normal antagelse om, at individer principielt er afsk\xc3\xa5ret fra indblik i andres psyke, og at individet kun kender dets egne oplevelser. Det implicerer, at der ikke kan antages, om en given 'farve' eller 'smag' eller et andet sanseindtryk er fuldkommen ens med andre individers opfattelse, perception eller indtryk. Det vil sige jeg'ets opfattelse er eksklusiv og kan ikke antages at v\xc3\xa6re en identisk opfattelse eller oplevelse for andre. Hvis man deler denne opfattelse, s\xc3\xa5 kunne en metafysisk teori som solipsismen m\xc3\xa5ske virke n\xc3\xa6rliggende; men der er forskel p\xc3\xa5 at tilslutte sig et erkendelsesteoretisk synspunkt som det beskrevne og s\xc3\xa5 hoppe til solipsismen som et metafysisk standpunkt. \xe2\x80\x93 Hvis man principielt ikke kan erkende, at solipsismen kan udelukkes, kan man jo heller ikke v\xc3\xa6re sikker p\xc3\xa5 at den rent faktisk er tilf\xc3\xa6ldet.\n_START_SECTION_\nArgumenter imod solipsismen\n_START_PARAGRAPH_\nEt argument imod solipsisme er at teorien selv er et resultat af en social interaktion, og derfor virker det naturligvis absurd at en enkelt bevidsthed pludselig begynder at tro, at den er den eneste, der findes. Nogle mener desuden, at sproget netop er en m\xc3\xa5de, hvorp\xc3\xa5 forskellige bevidstheder rent faktisk kan m\xc3\xb8de hinanden. Til sidst kunne man ogs\xc3\xa5 p\xc3\xa5 baggrund af etiske overvejelser v\xc3\xa6lge ikke at tro p\xc3\xa5 solipsismen: I fald der bare er \xc3\xa9n lille sandsynlighed for, at der findes fremmedpsyker, s\xc3\xa5 ville det nemlig v\xc3\xa6re etisk utilladeligt at opf\xc3\xb8re sig som om, der ikke var._NEWLINE_Derudover er solipsisme som teori \xe2\x80\x93 meget naturligt \xe2\x80\x93 ikke s\xc3\xa6rligt accepteret socialt, fordi den jo netop ben\xc3\xa6gter f\xc3\xa6llesskabets eksistens. Dette forhold kan ofte synes at v\xc3\xa6re den egentlige grund til' at kun meget f\xc3\xa5 mennesker (om nogen overhovedet) for alvor har h\xc3\xa6vdet solipsismen.\n_START_SECTION_\nAndre punkter af interesse\n_START_PARAGRAPH_\nDet skal desuden n\xc3\xa6vnes, at problemstillingen stadig er s\xc3\xa6rdeles aktuel mht. menneskets forhold til dyr. Mange mennesker har fx historisk anset dyr for bare at v\xc3\xa6re rene maskiner uden bevidsthed,- og problemet er, at det \xc3\xa5benbart er umuligt eksperimentelt at modbevise (eller bevise) en s\xc3\xa5dan p\xc3\xa5stand._NEWLINE_En avanceret form for solipsisme er at h\xc3\xa6vde, at vi alle er bevidste, men at der kun er tale om \xc3\xa9n bevidsthed. Dvs. at vi alle sammen i virkeligheden er den samme! Dette er dog en stort set uudforsket filosofisk mulighed, der umiddelbart ser ud til at v\xc3\xa6re vanskelig at forene med normale forestillinger om tid og rum."